Γνωμοδότηση της Επιτροπής των Περιφερειών για την "Πρόταση οδηγίας του Συμβουλίου σχετικά με τις ελάχιστες απαιτήσεις για την υποδοχή των προσώπων που ζητούν άσυλο στα κράτη μέλη"

(2002/C 107/26)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την πρόταση οδηγίας του Συμβουλίου σχετικά με τις ελάχιστες απαιτήσεις για την υποδοχή των προσώπων που ζητούν άσυλο στα κράτη μέλη (COM(2001) 181 τελικό - 2001/0091 (CNS))·

έχοντας υπόψη την απόφαση που έλαβε το Συμβούλιο στις 6 Ιουνίου 2001, με βάση την πρώτη παράγραφο του άρθρου 265 της Συνθήκης για την ίδρυση της Ευρωπαϊκής Κοινότητας, να ζητήσει τη γνωμοδότησή της για το θέμα·

έχοντας υπόψη την απόφαση του Προεδρείου της 12ης Ιουνίου 2001 να αναθέσει στην επιτροπή 7 - Παιδεία, επαγγελματική εκπαίδευση, πολιτισμός, νεολαία, αθλητισμός, δικαιώματα του πολίτη - να επεξεργασθεί τη σχετική γνωμοδότηση·

έχοντας υπόψη το σχέδιο γνωμοδότησης που υιοθέτησε η επιτροπή 7 την 1η Οκτωβρίου 2001 (CdR 214/2001 rev.2 με βάση την εισηγητική έκθεση του κ. Θεόδωρου Γεωργάκη)·

έχοντας υπόψη τα άρθρα 61-63 της Συνθήκης του Άμστερνταμ·

έχοντας υπόψη τα συμπεράσματα του Ευρωπαϊκού Συμβουλίου του Τάμπερε του Οκτωβρίου 1999·

έχοντας υπόψη την Πρόταση οδηγίας του Συμβουλίου σχετικά με τις ελάχιστες απαιτήσεις για τη διαδικασία χορήγησης και ανάκλησης του καθεστώτος του πρόσφυγα από τα κράτη μέλη (COM(2000) 578 τελικό)·

έχοντας υπόψη την Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο για τη θέσπιση κοινής διαδικασίας ασύλου και ομοιόμορφου καθεστώτος σε όλη την Ένωση για τα άτομα στα οποία χορηγείται άσυλο (COM(2000) 755 τελικό)·

έχοντας υπόψη τη γνωμοδότηση της Επιτροπής των Περιφερειών της 11ης Μαρτίου 1999 για το "Ευρωπαϊκό σχέδιο δράσης κατά του ρατσισμού"(COM(98) 183 τελικό) CdR 369/98 fin(1)·

έχοντας υπόψη τη γνωμοδότηση της Επιτροπής των Περιφερειών της 18ης Νοεμβρίου 1999 για το έγγραφο "Μεταναστευτικά ρεύματα στην Ευρώπη" CdR 227/1999 fin(2)·

έχοντας υπόψη τη γνωμοδότηση της Επιτροπής των Περιφερειών της 18ης Νοεμβρίου 1999 με θέμα την "Πρόταση απόφασης του Συμβουλίου περί θέσπισης του κοινοτικού προγράμματος δράσης για την προώθηση της ένταξης των προσφύγων (COM(98) 731 τελικό)" CdR 347/1999 fin(3)·

έχοντας υπόψη τη γνωμοδότηση της Επιτροπής των Περιφερειών της 28ης Ιουνίου 2000 για την "Πρόταση απόφασης του Συμβουλίου για τη δημιουργία Ευρωπαϊκού Ταμείου για τους Πρόσφυγες (COM(1999) 686 τελικό)" CdR 80/2000 fin(4)·

έχοντας υπόψη το σχέδιο γνωμοδότησης της Επιτροπής των Περιφερειών της 20ης Σεπτεμβρίου 2001 για την "Ανακοίνωση της Επιτροπής στο Συμβούλιο και το Ευρωπαϊκό Κοινοβούλιο για τη θέσπιση κοινής διαδικασίας παροχής ασύλου και ομοιόμορφου καθεστώτος σε όλη την Ένωση για τα άτομα στα οποία χορηγείται άσυλο" (COM(2000) 755 τελικό) και την "Ανακοίνωση της Επιτροπής στο Συμβούλιο και το Ευρωπαϊκό Κοινοβούλιο για την κοινοτική πολιτική μετανάστευσης" (COM(2000) 757 τελικό) CdR 90/2001 fin(5)·

έχοντας υπόψη τη γνωμοδότηση της Οικονομικής και Κοινωνικής Επιτροπής της 12ης Ιουλίου 2001 για την "Ανακοίνωση της Επιτροπής στο Συμβούλιο και το Ευρωπαϊκό Κοινοβούλιο για τη θέσπιση κοινής διαδικασίας παροχής ασύλου και ομοιόμορφου καθεστώτος σε όλη την Ένωση για τα άτομα στα οποία χορηγείται άσυλο" (COM(2000) 755 τελικό) και την "Ανακοίνωση της Επιτροπής στο Συμβούλιο και το Ευρωπαϊκό Κοινοβούλιο για την κοινοτική πολιτική μετανάστευσης" (COM(2000) 757 τελικό), (CES 938/2001 και CES 939/2001)·

έχοντας υπόψη τα σχόλια της Υπάτης Αρμοστείας των Ηνωμένων Εθνών (UNHCR) για την "Πρόταση Οδηγίας του Συμβουλίου σχετικά με τις ελάχιστες απαιτήσεις για την υποδοχή των προσώπων που ζητούν άσυλο στα κράτη μέλη" (UNHCR Γενεύη, Ιούλιος 2001)

κατά την 41η σύνοδο ολομέλειας της 14ης - 15ης Νοεμβρίου 2001 (συνεδρίαση της 15ης Νοεμβρίου) υιοθέτησε ομόφωνα την ακόλουθη γνωμοδότηση.

1. Οι απόψεις της Επιτροπής των Περιφερειών σχετικά με την πρόταση οδηγίας

1.1. Η Επιτροπή των Περιφερειών εκτιμά θετικά την πρόταση οδηγίας της Ευρωπαϊκής Επιτροπής η οποία αποβλέπει στην εναρμόνιση της νομικής κατάστασης και των συνθηκών υποδοχής των αιτούντων άσυλο στα κράτη μέλη της Ευρωπαϊκής Ένωσης διασφαλίζοντάς τους ένα αξιοπρεπές επίπεδο διαβίωσης και σεβασμό των ανθρωπίνων δικαιωμάτων τους για όσο χρόνο διατηρούν την ιδιότητα αυτή. Ενώ η πρόταση οδηγίας είναι σε γενικές γραμμές αποδεκτή, υπάρχουν ορισμένα σημεία που πρέπει να αποσαφηνιστούν, προκειμένου να εξασφαλισθεί η αποτελεσματικότητα της οδηγίας σύμφωνα με την αρχή της επικουρικότητας.

1.2. Η Επιτροπή των Περιφερειών θεωρεί, επίσης, ως στόχο της εναρμόνισης των ελάχιστων απαιτήσεων για την υποδοχή των αιτούντων άσυλο, τον περιορισμό των δευτερογενών μετακινήσεων των αιτούντων άσυλο που επηρεάζονται από την ανομοιογένεια των κανόνων που ισχύουν μεταξύ των κρατών μελών για τις συνθήκες υποδοχής. Η παρούσα οδηγία επιτρέπει σημαντικά περιθώρια ελιγμών στα κράτη μέλη κατά την υλοποίηση των ελάχιστων απαιτήσεων και δεν απαγορεύει τη δυνατότητα θέσπισης συμπληρωματικών ή και ευνοϊκότερων συνθηκών υποδοχής. Υπάρχει συνεπώς ο κίνδυνος να μην αποτραπούν οι δευτερογενείς μετακινήσεις εάν δεν διασφαλισθεί η τήρηση των ελάχιστων απαιτήσεων σε όλα τα κράτη μέλη και εάν δεν τηρηθούν αυστηρά τα μέτρα για τη βελτίωση της αποτελεσματικότητας του συστήματος υποδοχής όπως προβλέπονται στο κείμενο της πρότασης οδηγίας.

1.3. Σχετικά με τον καθορισμό της έννοιας των αιτούντων άσυλο που εμπίπτουν στο πεδίο εφαρμογής της Πρότασης οδηγίας και δικαιούνται των προβλεπόμενων συνθηκών υποδοχής, η Επιτροπή των Περιφερειών υποστηρίζει την ευρεία ερμηνεία του όρου σύμφωνα με τη Σύμβαση της Γενεύης για το καθεστώς του Πρόσφυγα, όπως εξάλλου εξειδικεύεται στην πρόταση οδηγίας για τη διαδικασία χορήγησης και ανάκλησης του καθεστώτος του πρόσφυγα. Με άλλα λόγια, οι αιτούντες άσυλο θα πρέπει να απολαύουν των συνθηκών υποδοχής από τη στιγμή που υποβάλλεται το αίτημα ασύλου σε οποιοδήποτε σημείο της χώρας υποδοχής (ακόμη και στα σύνορα ή τα διεθνή σημεία των αεροδρομίων) μέχρι την τελική απόφαση στην κρίση του αιτήματός τους.

1.4. Η Επιτροπή των Περιφερειών θεωρεί εύλογη και αυτονόητη τη χορήγηση ειδικού δελτίου ταυτότητας στους αιτούντες άσυλο το οποίο αποδεικνύει το καθεστώς τους και τους αναγνωρίζει το δικαίωμα νόμιμης μετακίνησης στη χώρα υποδοχής..

1.5. Η Επιτροπή των Περιφερειών συμφωνεί με την απαγόρευση κράτησης των αιτούντων άσυλο και την κατ' εξαίρεση μόνο και υπό περιοριστικούς όρους δυνατότητα επιβολής της, ενώ υποστηρίζει κατ' αρχάς το δικαίωμα της ελεύθερης μετακίνησης των αιτούντων άσυλο που βρίσκονται νόμιμα στην επικράτεια κάθε κράτους μέλους. Ωστόσο, θα πρέπει να μελετηθεί προσεκτικά το θέμα του κατά πόσον θα πρέπει οι αιτούντες άσυλο να έχουν πλήρη ελευθερία επιλογής του ενδιάμεσου τόπου κατοικίας. Από την πείρα προκύπτει ότι η διεκπεραίωση των αιτήσεων ασύλου είναι πολύ ταχύτερη όταν οι αιτούντες άσυλο κατοικούν κοντά στον τόπο όπου βρίσκονται οι αρμόδιες για τη λήψη των σχετικών αποφάσεων αρχές.

1.6. Σχετικά με το θέμα της χρονικής περιόδου κατά την οποία τα κράτη μέλη πρέπει να εξασφαλίζουν στους αιτούντες άσυλο και τα συνοδεύοντα μέλη της οικογένειάς τους τις υλικές συνθήκες υποδοχής (δηλ. στέγαση, τροφή, ρουχισμό, χρηματικό επίδομα) η Επιτροπή των Περιφερειών είναι της άποψης ότι θα πρέπει να καλύπτει το συνολικό διάστημα που μεσολαβεί από την αναγνώρισή τους ως αιτούντων άσυλο μέχρι την τελική κρίση του αιτήματός τους. Η πρόταση οδηγίας επιτρέπει στα κράτη μέλη να επιλέξουν μεταξύ της παροχής σε είδος, της παροχής υπό τη μορφή χρηματικού βοηθήματος ή δελτίων. Η ομοιόμορφη εφαρμογή της ρύθμισης σε όλα τα κράτη μέλη θα αποτρέψει τη διαφορετική μεταχείριση των αιτούντων άσυλο στην Ευρωπαϊκή Ένωση ενώ παράλληλα θα αποτελεί και ένα μέσο "πίεσης" προς τις εθνικές κυβερνήσεις να επισπεύδουν την εξέταση των αιτημάτων ασύλου σε εύλογο χρονικό διάστημα - σύμφωνα και με τις διατάξεις της σχετικής πρότασης οδηγίας. Εφόσον μπορεί να καταστεί υποχρεωτική μία οικονομική ενίσχυση με βάση το άρθρο 19, αυτή δεν πρέπει να ισχύει αναδρομικά. Κρίνεται σκόπιμο οι παροχές αυτές να χορηγούνται εξ αρχής σε συνάρτηση με τις οικονομικές δυνατότητες του αιτούντος άσυλο και με τη μορφή συμπληρωματικού βοηθήματος.

1.7. Η Επιτροπή των Περιφερειών θεωρεί ότι η παροχή των υλικών συνθηκών υποδοχής δεν θα πρέπει να ανακαλείται μετά τη χορήγηση πρόσβασης στην αγορά εργασίας. Η χορήγηση του δικαιώματος εργασίας δεν συνεπάγεται αυτοδικαίως και την εξεύρεση εργασίας ικανής να εξασφαλίζει αξιοπρεπές επίπεδο διαβίωσης στον αιτούντα άσυλο και την οικογένειά του. Ως εκ τούτου θεωρεί ότι κατ' αρχάς θα πρέπει να προβλέπεται μόνο η μείωση των υλικών συνθηκών υποδοχής ενώ η κατάργησή τους να επιτρέπεται μόνο μετά από σχετική αξιολόγηση των συνθηκών διαβίωσης του αιτούντος άσυλο - και πάντως όχι πριν παρέλθει εξάμηνο από την υποβολή της αίτησης. Υπενθυμίζεται ότι, σύμφωνα με την υπό εξέταση πρόταση οδηγίας, τα κράτη μέλη δεν μπορούν να απαγορεύουν την πρόσβαση στην αγορά εργασίας και την επαγγελματική κατάρτιση των αιτούντων άσυλο για διάστημα μεγαλύτερο του εξαμήνου από την υποβολή της αίτησης ασύλου. Επειδή η πρόσβαση στην εργασία παρουσιάζει πολλές διαφορές μεταξύ των κρατών μελών, η Επιτροπή των Περιφερειών υποστηρίζει την κατά το δυνατό περισσότερο ομοιόμορφη εφαρμογή της.

1.8. Η πρόταση οδηγίας αναγνωρίζει στα κράτη μέλη τη δυνατότητα να επιλέγουν μεταξύ περισσοτέρων της μιας δυνατοτήτων επιλογής, τη μορφή παροχής των υλικών συνθηκών υποδοχής. Έτσι, η παροχή στέγης, για παράδειγμα, συνίσταται στη στέγαση σε χώρους ειδικά διαμορφωμένους για το σκοπό αυτό, ή σε κέντρα φιλοξενίας ή σε ιδιωτικές κατοικίες και ξενοδοχεία ή στην παροχή χρηματικού βοηθήματος. Ανάλογη είναι η προβλεπόμενη ρύθμιση σε ό,τι αφορά τη διατροφή, το ρουχισμό και το επίδομα καθημερινών εξόδων. Ταυτόχρονα πρέπει να συνεκτιμηθούν οι δυνατότητες της περιφέρειας και των τοπικών αρχών στην κοινωνία των οποίων εντάσσονται και διαβιούν οι αιτούντες άσυλο.

1.9. Η Επιτροπή των Περιφερειών επικροτεί τις προτάσεις της Επιτροπής για την παροχή πρωτοβάθμιας ιατρικής και ψυχολογικής περίθαλψης στη διάρκεια της τακτικής και της κατ' έφεση διαδικασίας καθώς και για την αντιμετώπιση των κατεπειγουσών ιατρικών και ψυχολογικών αναγκών κατά την εξέταση του παραδεκτού ή στη διάρκεια των συνοπτικών διαδικασιών. Ομοίως, συμφωνεί με την υποχρεωτική πρόσβαση των ανηλίκων στη δημόσια σχολική εκπαίδευση μέχρι τη στιγμή που καθίσταται πραγματικά εκτελεστή η εντολή προς απέλασή τους.

1.10. Το άρθρο 22 της πρότασης οδηγίας προβλέπει την περίπτωση περιορισμού ή ανάκλησης των συνθηκών υποδοχής σε ορισμένες περιπτώσεις που σχετίζονται με αρνητική συμπεριφορά του αιτούντος άσυλο. Η Επιτροπή των Περιφερειών επιθυμεί να τονίσει την ανάγκη για αυστηρή και πιστή εφαρμογή της συγκεκριμένης διάταξης σύμφωνα με το πνεύμα της Σύμβασης της Γενεύης, του Ευρωπαϊκού Κοινωνικού Χάρτη και άλλων συναφών διεθνών κειμένων που προστατεύουν τα θεμελιώδη δικαιώματα, απαγορεύουν τις φυλετικές διακρίσεις και έχουν ως αντικείμενο τις μειονότητες και τις ευάλωτες ομάδες.

1.11. Σχετικά με τις διατάξεις που αφορούν τα άτομα με ειδικές ανάγκες, η Επιτροπή των Περιφερειών συμφωνεί ως προς την ατομική αξιολόγηση κάθε αιτούντος άσυλο για να διαπιστωθεί ότι ανήκει στην κατηγορία αυτή (η αναγραφή των ασυνόδευτων ανηλίκων, των ηλικιωμένων, των εγκύων γυναικών κ.λπ. δεν είναι περιοριστική) ενώ η αποκατάσταση και επανένταξη όσων έχουν βασανισθεί, κακομεταχειρισθεί, έχουν υποστεί απάνθρωπη συμπεριφορά, είναι θύματα βίας κ.λπ. πρέπει να ανατίθεται σε ειδικά κέντρα με εξειδικευμένο προσωπικό.

1.12. Ιδιαίτερης σημασίας είναι οι διατάξεις που αφορούν τη λήψη μέτρων για τη βελτίωση της αποτελεσματικότητας του συστήματος υποδοχής (άρθρα 27-31 της πρότασης οδηγίας). Η Επιτροπή των Περιφερειών υπερθεματίζει τον πρωταγωνιστικό ρόλο των περιφερειών και της τοπικής αυτοδιοίκησης, που, αξιολογώντας τη γνώση και την εμπειρία της Υπάτης Αρμοστείας του ΟΗΕ για τους Πρόσφυγες και των μη κυβερνητικών οργανώσεων, θα επωμισθούν την ευθύνη για τη διασφάλιση αρμονικών σχέσεων μεταξύ των εθνικών κοινοτήτων και των κέντρων φιλοξενίας αιτούντων άσυλο, έτσι ώστε να αποτραπούν πράξεις ρατσισμού και ξενοφοβίας και να διευκολυνθεί η ομαλή διαδικασία εξέτασης των αιτημάτων τους.

2. Οι συστάσεις της Επιτροπής των Περιφερειών σχετικά με την υποδοχή των προσώπων που ζητούν άσυλο στα κράτη μέλη

2.1. Η Επιτροπή των Περιφερειών υποστηρίζει την αρχή ότι στους αιτούντες άσυλο πρέπει να διασφαλίζεται ένα αξιοπρεπές επίπεδο διαβίωσης και επικροτεί την πρωτοβουλία της Επιτροπής για τη θέσπιση μέτρων που θα αποτρέψουν τη δευτερογενή μετακίνηση των αιτούντων άσυλο η οποία οφείλεται στην ανομοιογένεια που υπάρχει στα διάφορα κράτη μέλη ως προς τις συνθήκες υποδοχής τους.

2.2. H Επιτροπή των Περιφερειών ζητεί να υπάρξει στενή συνεργασία με την Ευρωπαϊκή Επιτροπή για την υλοποίηση της πρότασης οδηγίας (π.χ. ανταλλαγή απόψεων και εμπειριών από τις εθνικές τοπικές κοινωνίες, εκπόνηση εκθέσεων με βάση τα προβλήματα και τα δεδομένα που απαντώνται στις Περιφέρειες των κρατών μελών όπου υπάρχουν κέντρα υποδοχής αιτούντων άσυλο κ.λπ.).

2.3. Η Επιτροπή των Περιφερειών τάσσεται υπέρ μιας ενιαίας διαδικασίας για τη χορήγηση του καθεστώτος του πρόσφυγα που θα ολοκληρώνεται γρήγορα - και πάντως σε εύλογο χρονικό διάστημα. Θεωρεί το ζήτημα των συνθηκών υποδοχής των αιτούντων άσυλο μείζονος σημασίας και υποστηρίζει θερμά τη συστηματική και συνεχή παρακολούθησή του από την Περιφέρεια τόσο σε εθνικό όσο και σε ευρωπαϊκό επίπεδο.

2.4. Η υποδοχή των αιτούντων άσυλο συνδέεται άμεσα με τις τοπικές κοινωνίες και τα κέντρα υποδοχής που υπάρχουν στην περιοχή τους. Για το λόγο αυτό η Ευρωπαϊκή Επιτροπή, το Ευρωπαϊκό Κοινοβούλιο και τα εθνικά Κοινοβούλια πρέπει να εστιάσουν την προσοχή τους στις βέλτιστες πρακτικές των τοπικών και περιφερειακών πολιτικών ένταξης. Προς την κατεύθυνση αυτή θα βοηθούσε και η προκήρυξη από την Ευρωπαϊκή Επιτροπή διακρατικών προγραμμάτων συνεργασίας μεταξύ τοπικών και περιφερειακών φορέων με αντικείμενο τις βέλτιστες πρακτικές στις συνθήκες και τις διαδικασίες υποδοχής των αιτούντων άσυλο.

2.5. Η Επιτροπή των Περιφερειών θεωρεί ότι τα επί μέρους ζητήματα που αναφέρονται στο άσυλο και συνιστούν αντικείμενο διαφόρων προτάσεων Οδηγιών, θα πρέπει - λόγω της ενότητας του θέματος και των αλληλοεπικαλύψεων και συμπληρώσεων που παρατηρούνται - να εξετασθούν στο προσεχές μέλλον συνολικά και σφαιρικά.

2.6. Ως επιμέρους παρατηρήσεις στην πρόταση οδηγίας, η Επιτροπή των Περιφερειών επιθυμεί να προτείνει τα εξής:

2.6.1. Σε αρκετά σημεία της πρότασης προβλέπεται η δυνατότητα προσφυγής των αιτούντων άσυλο σε δικαστήρια (π.χ. στην περίπτωση της επιβολής περιορισμών στην ελεύθερη μετακίνηση - άρθρο 7 της πρότασης, στην περίπτωση της οικονομικής συνεισφοράς των αιτούντων άσυλο - άρθρο 19 της πρότασης, στην περίπτωση της μη δωρεάν παροχής ιατρικής και ψυχολογικής περίθαλψης - άρθρο 20 κ.α.). Η Επιτροπή των Περιφερειών θεωρεί κατ' αρχάς σωστή την προβλεπόμενη δικαστική προστασία των αιτούντων άσυλο κατά ατομικών αποφάσεων της διοίκησης οι οποίες ασφαλώς και πρέπει να είναι πλήρως αιτιολογημένες. Διατηρεί ωστόσο επιφυλάξεις ως προς το θέμα της ταχύτητας εκδίκασης των υποθέσεων από τα τακτικά δικαστήρια κάθε κράτους μέλους. Προτείνει ως εκ τούτου να προβλεφθεί ρητώς στο κείμενο της οδηγίας ότι τα δικαστήρια εκδικάζουν τις σχετικές προσφυγές σε εύλογο κατά περίπτωση χρονικό διάστημα. Η ρύθμιση αυτή θα συντελέσει στο να μην καταστεί άνευ αντικειμένου η δυνατότητα δικαστικής προσφυγής λόγω καθυστερημένης έκδοσης των αποφάσεων - με δεδομένη την περιορισμένη χρονική ισχύ των υλικών συνθηκών υποδοχής - καθώς και στο να μην παρατείνεται η βεβαιότητα των αιτούντων άσυλο με ό,τι αυτό συνεπάγεται.

2.6.2. Η ανεξάρτητη αρχή που προβλέπεται στο άρθρο 18 της πρότασης είναι αρμόδια για την εξέταση των καταγγελιών και την επίλυση των διαφορών που σχετίζονται με τις υλικές συνθήκες υποδοχής. Τα θέματα που ρυθμίζει η υπό εξέταση πρόταση άπτονται σε μεγάλο βαθμό των αρμοδιοτήτων των Περιφερειών και των Οργανισμών Τοπικής Αυτοδιοίκησης. Η Επιτροπή των Περιφερειών προτείνει να προβλεφθεί συγκεκριμένα η ανάθεση τέτοιων αρμοδιοτήτων σε ανεξάρτητο όργανο στο οποίο θα συμμετέχει και η τοπική αυτοδιοίκηση. Οι διαφορές που αφορούν τις υλικές συνθήκες υποδοχής πρέπει να εξετάζονται σε κάθε χώρα βάσει του εθνικού της συστήματος. Το εν λόγω όργανο θα εξετάζει τις καταγγελίες ανεπηρέαστα και αντικειμενικά σεβόμενο το δικαίωμα στη διαφορετικότητα και την απαγόρευση των διακρίσεων, όπως άλλωστε προβλέπεται στο άρθρο 32 της πρότασης οδηγίας.

2.6.3. Η Επιτροπή των Περιφερειών υποστηρίζει ότι θα πρέπει να ορισθεί ως υποχρεωτική η κρατική παροχή των αναγκαίων πόρων στις Περιφέρειες και σε όσους οργανισμούς τοπικής αυτοδιοίκησης εμπλέκονται στη σχετική διαδικασία, καθώς, ως εκ της φύσεως και της λειτουργίας τους, είναι σε μεγάλο βαθμό οι αρμόδιοι φορείς προκειμένου να καταστεί δυνατή η εφαρμογή των εθνικών διατάξεων της υπό συζήτηση πρότασης οδηγίας (άρθρο 31 της πρότασης).

2.7. Η Επιτροπή των Περιφερειών υποστηρίζει τη δυνατότητα πρόσβασης των αιτούντων άσυλο στις κατάλληλες υπηρεσίες υποστήριξης στις οποίες θα μπορούσε να συμπεριληφθεί η κατάρτιση και οι οποίες θα μπορούσαν να συμβάλουν στη βελτίωση των συνθηκών υποδοχής τους, ενώ παράλληλα θα διευκολύνουν την ένταξή τους στην εθνική κοινωνία μετά τη θετική κρίση στο αίτημα ασύλου τους.

Βρυξέλλες, 15 Νοεμβρίου 2001.

Ο Πρόεδρος

της Επιτροπής των Περιφερειών

Jos Chabert

(1) EE C 198 της 14.7.1999, σ. 48.

(2) ΕΕ C 57 της 29.2.2000, σ. 67.

(3) EE C 57 της 29.2.2000, σ. 71.

(4) EE C 317 της 6.11.2000, σ. 4.

(5) ΕΕ C 19 της 22.1.2002, σ. 20.